王將軍以李伯時二馬遺張天民
作者：周紫芝
朝代：宋

paragraphs: 龍眠筆意天與妙，尺素幻出雙驊騮。
一馬不動尾，四蹄踣鐵邊風秋。
一馬爭前趨，平坡欲下方回頭。
兩馬交頸萬里愁，龍媒未免羈長秋。
風鬃霧鬛不受囚，錦韀坐遣駑駘羞。
將軍六郡良家子，卷送歸君深有意。
蹶如歷塊一過都，使恐談笑無狂胡。
人間豈有渥洼足，不與天驥爭長途。
草黄沙晚天欲黑，縱有權奇少人識。
眼中千里不易得，時危願爾一努力。